SA Express se vlerke geknipArgieffoto: Facebook via SA Express Die Suid-Afrikaanse Burgerlugvaartowerheid (BLO) het met onmiddellike inwerkingtreding alle vlugte van SA Express opgeskort. Dié owerheid het in ŉ verklaring gesê dit volg nadat daar “oorweldigende bewyse” aan die lig gekom het dat die lugdiens nie aan veiligheidsmaatreëls voldoen nie. Die BLO het SA Express se operateursertifikaat en onderhoudpermitte teruggetrek, asook die lugwaardigheidspermitte van nege van die lugdiens se 21 vliegtuie. Die owerheid het gesê dit beteken in effek dat SA Express van vandag af nie meer as ŉ lugdiens mag dienste lewer nie. Indien SA Express weer sy vlerke wil sprei, sal die lugredery van voor af moet aansoek doen vir die betrokke goedkeuring, insluitend ŉ bedryfsertifikaat, goedkeuring vir vliegtuiginstandhouding en lugwaardigheidspermitte vir die vliegtuie waarvan die permitte teruggetrek is. Volgens die BLO volg dié ingrypende besluit nadat die owerheid die afgelope paar dae ŉ oudit by die lugredery en sy instandhoudingsorganisasie gedoen het. Die owerheid sê erge gevalle van nienakoming van regulasies wat ernstige veiligheidsrisiko’s inhou, het aan die lig gekom. “Hoewel die BLO nie die besonderhede van sy ouditbevindinge aan die publiek bekend maak nie, kan daar wel bekendgemaak word dat van die 17 bevindinge, vyf gekategoriseer is as Vlak 1-bevindinge in burgerlike lugvaartterme. ŉ Vlak 1-kategorie bevinding kan beskryf word as ernstige nienakoming of nie-ooreenstemming met regulasies wat ŉ baie ernstige risiko vir die publiek inhou en die onmiddellike afdwinging van diskresionêre afdwingbare magte van die gemagtigde persone vereis in belang van die veiligheid van lugvaartsekuriteit,” lui die verklaring. Die BLO het gesê SA Express kon nie aan die nodige bedryfsvereistes en veiligheidsverpligtinge voldoen nie en daarom was dit onvermydelik dat die lugredery se bedrywighede opgeskort moes word. Volgens die owerheid was die vliegveiligheidstelsels van die lugredery “gebrekkig”. Die BLO het gesê as beskermheer van lugvaartveiligheid in die land kan die owerheid nie ŉ blinde oog draai wanneer daar “oorweldigende bewyse” is dat daar nie aan veiligheidsmaatreëls voldoen word nie. Die BLO het verder gesê daar word verwag dat SA Express met die owerheid die nodige reëlings sal tref om al die geaffekteerde vliegtuie terug te vlieg na die tuisbasis.